DA Den Europæiske Unions Tidende L 195/44

KOMMISSIONENS AFGØRELSE

af 17. juli 2007

om nedsættelse af en europæisk gruppe på højt plan om nuklear sikkerhed og affaldshåndtering

(EØS-relevant tekst)

(2007/530/Euratom)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Atomenergifællesskab, særlig artikel 135, og

ud fra følgende betragtninger:

(1) Det Europæiske Atomenergifællesskab (Euratom) og dets medlemsstater er stærkt engageret i at opretholde og højne sikkerheden i nukleare anlæg og i forbindelse med håndteringen af brugt brændsel og radioaktivt affald, hvilket navnlig fremgår af den gældende EF-lovgivning, der er vedtaget efter Euratom-traktatens artikel 31 og 32, såvel som af Det Europæiske Råds, Europa-Parlamentets og Det Europæiske Økonomiske og Sociale Udvalgs resolutioner og konklusioner.

(2) På mødet den 8. og 9. marts 2007 bifaldt Det Europæiske Råd Kommissionens forslag om at nedsætte en EU-gruppe på højt plan om nuklear sikkerhed og affaldshåndtering med mandat til gradvis at udvikle en fælles forståelse og, efterhånden, supplerende europæiske regler for disse områder.

(3) Gruppen på højt plan bør i sit arbejde tage hensyn til konklusionerne fra Rådets møde (økonomi og finans) den 8. maj 2007, hvori Rådet opstiller en liste over mulige aktiviteter på grundlag af rapporterne fra Gruppen vedrørende Nuklear Sikkerhed, og den bør bygge videre på det eksisterende internationale samarbejde (som f.eks. konventionen om nuklear sikkerhed, den fælles konvention, Den Internationale Atomenergiorganisation, Organisationen for Økonomisk Samarbejde og Udvikling/Kerneenergiagenturet og De Vesteuropæiske Nukleare Tilsynsmyndigheders Sammenslutning).

(4) Gruppen på højt plan bør bestå af cheferne for medlemsstaternes regulerende myndigheder eller sikkerhedsmyndigheder, der har kompetence på områderne sikkerhed i nukleare anlæg og håndtering af brugt brændsel og radioaktivt affald. Kommissionen bør udpege en repræsentant.

(5) Gruppen på højt plan bør regelmæssigt informere EU's Kerneenergiforum, der udgør en bred diskussionsplatform for alle de berørte parter om spørgsmålet kerneenergi. Gruppen bør bidrage til en konsekvent gennemførelse af de gældende bestemmelser i alle de berørte medlemsstater.

(6) Gruppen på højt plan bør regelmæssigt forelægge Kommissionen aktivitetsrapporter, i givet fald henstillinger, som videresendes til Europa-Parlamentet og Rådet.

(7) Der bør derfor nedsættes en gruppe på højt plan, og gruppens mandat og sammensætning bør fastlægges nærmere —

TRUFFET FØLGENDE AFGØRELSE:

Artikel 1

Der nedsættes en europæisk gruppe på højt plan om nuklear sikkerhed og affaldshåndtering (i det følgende benævnt »Gruppen på Højt Plan«).

Artikel 2

Opgaver

Gruppen på Højt Plan skal på eget initiativ eller efter anmodning fra Kommissionen rådgive og bistå Kommissionen i forbindelse med den gradvise udvikling af en fælles forståelse og, efterhånden, supplerende europæiske regler på områderne:

a) sikkerhed i nukleare anlæg og

b) sikker håndtering af brugt brændsel og radioaktivt affald.

Den skal fremme konsultationer, koordinering og samarbejde mellem medlemsstaternes regulerende myndigheder.

Artikel 3

Sammensætning

1. Gruppen på Højt Plan skal bestå af en repræsentant for hver af de 27 medlemsstater, som har kompetence på de områder, der er omhandlet i artikel 2, og en repræsentant for Kommissionen. Gruppen kan træffe afgørelse med simpelt flertal om at udvide medlemskabet til at omfatte suppleanter.

Hver medlemsstat skal udpege et medlem og en suppleant. Gruppens medlemmer forbliver udpeget, indtil de afløses.

2. Kommissionen udpeger en højtstående repræsentant, der deltager i møderne og drøftelserne i Gruppen på Højt Plan. Kommissionens repræsentant er ligestillet med de øvrige medlemmer af gruppen og deltager i alle dens møder.

3. Medlemmer, der ikke længere kan bidrage effektivt til gruppens drøftelser, eller som træder tilbage, eller som ikke opfylder betingelserne for medlemskab, kan udskiftes for den resterende del af deres mandatperiode.

4. Medlemmer, der er udpeget individuelt, skal hvert år afgive en skriftlig erklæring, ifølge hvilken de forpligter sig til at handle i almenhedens interesse, og en erklæring om, at der ikke består interessekonflikter af nogen art til skade for deres uafhængighed.

5. Navnene på de medlemmer, der er udpeget individuelt, offentliggøres på webstedet for Generaldirektoratet for Transport og Energi.

Artikel 4

Arbejdsgang

1. Gruppen på Højt Plan vælger en formand blandt sine medlemmer med simpelt flertal.

2. Gruppen på Højt Plan kan nedsætte ekspertarbejdsgrupper eller undergrupper til at behandle specifikke spørgsmål på grundlag af et mandat, der er fastlagt af gruppen. Disse grupper opløses, så snart de har opfyldt deres mandat.

3. Kommissionen kan deltage i alle møder, der afholdes af sådanne ekspertarbejdsgrupper.

4. Gruppen og undergrupperne mødes almindeligvis i Kommissionens lokaler i overensstemmelse med de nærmere bestemmelser og den tidsplan, der er fastsat. Kommissionen varetager sekretariatsarbejdet.

5. Eksperter fra EØS-landene og tiltrædelseskandidatlandene kan deltage i møderne i Gruppen på Højt Plan som observatører. Gruppen på Højt Plan og Kommissionen kan indbyde andre eksperter og observatører til at deltage i møderne.

6. Gruppen på Højt Plan vedtager sin forretningsorden ved konsensus, eller, hvis der ikke er enighed, med to tredjedeles flertal, idet hver medlemsstat har én stemme, og med forbehold af Kommissionens godkendelse.

7. Kommissionen varetager sekretariatsfunktionen for Gruppen på Højt Plan.

Artikel 5

Mødeudgifter

Kommissionen refunderer rejse- og opholdsudgifter i forbindelse med aktiviteterne i Gruppen på Højt Plan for én repræsentant pr. medlemsstat efter Kommissionens egne gældende regler.

Der ydes ikke vederlag for det arbejde, der udføres.

Artikel 6

Rapportering

Gruppen på Højt Plan forelægger senest to år efter denne afgørelses ikrafttræden og derefter hvert andet år Kommissionen en aktivitetsrapport.

Kommissionen fremsender rapporterne til Europa-Parlamentet og Rådet, eventuelt med egne kommentarer.

Artikel 7

Aktindsigt

Gruppen på Højt Plan fører på åben og gennemsigtig vis omfattende høringer af alle berørte parter og den interesserede offentlighed.

Artikel 8

Tavshedspligt

Hvis Kommissionen tilkendegiver over for Gruppen på Højt Plan, at den rådgivning, der udbedes, eller det spørgsmål, der stilles, er af fortrolig karakter, er gruppens medlemmer, observatører eller enhver anden mødedeltager forpligtet til ikke at videregive oplysninger, som de har fået kendskab til gennem deres arbejde i Gruppen på Højt Plan eller dens arbejdsgrupper.

Kommissionens repræsentant kan i sådanne tilfælde anmode om, at det kun er gruppens medlemmer, der kan deltage i møderne.

Artikel 9

Ikrafttræden

Denne afgørelse træder i kraft på dagen for offentliggørelsen i Den Europæiske Unions Tidende.